**Fanfiction** (også nevnt som «**fanfic**») eller **fanfiksjon** er tekster og fortellinger som er skrevet av et lesende publikum om allerede etablerte og kjente rollefigurer og historier, særlig fra litteratur og film. Begrepet er engelsk og dannet av ordene *fan*, «ivrig beundrer» eller «tilhenger», og *fiction*, «fiksjon» eller «skjønnlitteratur». 

Fanfiction er vanligvis skrevet av amatører og ikke offisielt utgitt. Fanfiction-fortellinger kan være nyskrevne historier eller fortsettelser av kjente historier. Noen ganger kan de gi et alternativt forløp til originalhistoriene. Dessuten kan de være et forsøk på å gi nye opplysninger om karakterene og deres verdener. Fanfiction vil som regel ikke bli regnet som fiktiv kanon. Men i noen tilfelle kan fanfiction få en ganske høy status hos publikum og bli det man på engelsk kaller *canon*.

Noen verk som i betydelig grad har blitt gjort til gjenstand for fanfiction er internasjonale populærkulturelle bestselgere som bøkene om *Harry Potter* og de amerikanske TV- og filmseriene *Lost*, *Pirates of the Caribbean*, *Star Wars* og *Star Trek*.

Fanfiction kan noen ganger vekke debatt. Noen forfattere har uttrykt at de ikke liker at fanfiction blir skapt rundt deres karakterer. Men fanfiction blir ikke desto mindre også verdsatt. Noen anser det å skrive fanfiction som en interessant måte en begynnende forfatter kan lære seg sin kunst på.

Utgivelser
----------

En kjent publisert fanfiction-roman i Norge er romanbiografien *Alexander* av Jan Inge Sørbø, basert på personer i det litterære universet til Alexander Kielland.

Boken *Fifty Shades of Grey* var opprinnelig skrevet som en Twilight-fanfiksjon.

### Nettsteder

Mye fanfiction eksisterer på Internett. Buskerud fylkesbibliotek vedlikeholdt tidligere et fanfiction-nettsted hvor ungdom kunne publisere sine historier. Nettstedet inneholdt blant annet mye fanfiction om Harry Potter. 

To av de mest brukte nettstedene for å publisere og lese fanfiksjonverk er Archive of Our Own (Ao3), Wattpad og Fanfiction.net. Ifølge nyhetssiden The Cougar har Archive of Our Own over ti millioner besøkende daglig.

Begreper og kategorier
----------------------

### Sjangre

#### «Alternative Universe» (AU)

Fanfiksjon med et «alternative universe» (engelsk, «alternativt univers», også kalt kun *AU*) er et begrep som dekker bruk av figurer fra ett verk, satt i en verden som er ulik det opprinnelige verkets veden. Dette kan blant annet dekke fanfiksjon hvor historien tar plass i en alternativ tidslinje enn det som er vist i det opprinnelige verket, som for eksempel en tidslinje hvor en figur som har dødd i den kanoniske historien, men som ikke er død i fanfiksjonen. Dette kan også være en fanfiksjon hvor historien innebærer at figurene er i en annen setting enn hva som er vist i det opprinnelige verket, som for eksempel at figurene i *Steven Univers* driver en kaffebar, eller har skolegang på en high school. Disse typer fanfiksjoner er ofte et svar på spørsmålet «hva om ...?».

### Terminologi

#### Mary Sue

Mary Sue er et begrep som er brukt om figurer, ofte kvinnelige, som er tilsynelatende perfekte og universalt likt av andre figurer. Begrepet kom fram i en satirisk fanfiksjon om *Star Trek*, *A Trekkie's Tale*, hvor figuren Lt. Mary Sue er en 15 år gammel jente som tar kommando over et romskip, og *Star Trek*-figuren Kirk blir forelsket i henne. Figuren dør etter å ha fått en fiktiv Nobels fredspris. Fanfiksjonen ble skrevet delvis som en parodi av forfattere som setter seg selv i fortellingen, for å leve ut en fantasi med deres favorittfigurer.

Begrepet har også spredd seg utenfor fanfiksjonsphæren. Figuren Rey fra *Star Wars: The Force Awakens* ble kritisert av noen kritikere og seere for å være en såkalt Mary Sue. Filmen i seg selv ble også sammenlignet med fanfiksjon.

Til tider har begrepet også vært kritisert for å være kjønnsdiskriminerende. *Woroni*, studentavisen ved Australian National University, sammenlignet i 2019 tilbakemeldinger om «perfekte», kvinnelige figurer med «perfekte», mannlige figurer, og skriver blant annet at «Historien om Mary Sue-klisjeen har en kjønnsdiskriminerende opprinnelse. En brilliant mann er en stor filmatisk helt, mens en brilliant kvinne er lat fortelling».

Referanser
----------

1. 1 2  Alvestad, Iselin (8. juni 2013). «Når fansen publiserer egne bøker». *NRK*. Besøkt 21. februar 2022.
2. ↑  Schriefer, Natalie. «How to Cope With Post-Game Depression». *Wired* **(engelsk)**. ISSN 1059-1028. Besøkt 21. februar 2022. «Depending on your interests, fandom can take a variety of forms: participating in forums, Discord servers, or subreddits; reading or writing fan fiction on sites like Archive of Our Own or Fanfiction.net; drawing or viewing fan art on sites like DeviantArt; or attending conventions, which may include game-themed panels, meetups, or cosplay.»
3. 1 2  Kumar, Atirikta (16. februar 2022). «Fan fiction should be considered literature». *The Cougar* **(engelsk)**. Besøkt 21. februar 2022. «It has risen to internet prominence on websites like Ao3, fanfiction.net and Wattpad.»
4. ↑  «Alternate Universe Fic». *TV Tropes*. Besøkt 21. februar 2022. «Because of this, fanfic authors labeling something an AU Fic has a different implication, wherein a fundamental aspect of the series is completely overhauled from its point of origin.»
5. 1 2  Faragher, Julia (27. mars 2019). «WoroniMary Sue is Sexist». *Woroni* **(engelsk)**. Besøkt 21. februar 2022. «So what’s wrong with a story about a perfect woman? The history of the Mary Sue trope reveals that it comes from sexist origins. A brilliant man is a great cinematic hero, but a brilliant woman is lazy writing.»
6. 1 2  Framke, Caroline (28. desember 2015). «Is Star Wars' Rey a Mary Sue? And what does that mean, anyway?». *Vox* **(engelsk)**. Besøkt 21. februar 2022.

Eksterne lenker
---------------

* Fanfiction.no
* Fanfiction.net
* Fanfiksjon arkivet på Topless Robot.
* Fanfiksjon; fra Bibliotekarstudentens nettleksikon om litteratur og medier (pdf-fil)

|  |  |
| --- | --- |
| Oppslagsverk/autoritetsdata | Store norske leksikon **·** Nationalencyklopedin **·** LCCN **·** BNF **·** BNF (data) **·** SUDOC **·** NKC **·** BBC Things
 |